
סדר היום: הצעת חוק משק החשמל (הגבלת צריכת חינם של חשמל על ידי עובדי חברת החשמל), התשנ"ט-1999.

נכחו:
חברי הוועדה: אברהם פורז-היו"ר
                        אפי אושעיה

                         אלי באום                    ארגון עובדי חברת החשמל

יועצת משפטית: אתי בנדלר

מנהלת הוועדה: לאה ורון

קצרנית: יפעת שפרכר



















הצעת חוק משק החשמל (הגבלת צריכת חינם
של חשמל על ידי עובדי חברת החשמל), התשנ"ט-1999.

היו"ר אברהם פורז:

	על סדר יומנו: הצעת חוק משק החשמל (הגבלת צריכת חינם של חשמל על ידי עובדי חברת החשמל). בישיבה הקודמת שקיימנו ביקש חבר הכנסת עמיר פרץ לאפשר לו להגיע לאיזה שהוא הסדר.

עמיר פרץ:

	אדוני היושב-ראש, אני רוצה להודות לך על הזמן שנתת לנו. חשבתי שאין זה נכון, בתקופה שהמערכת ההסתדרותית נמצאת בבחירות, לקבל החלטה שיכולה להיות נגועה בשיקולים שנוגעים לבחירות. אני חושב שחופש הפעולה שלי לנסות ולשכנע את כל החברים להגיע להצעה הכי אופטימאלית שאנחנו יכולים להביא בפני כבודו, תהיה הרבה יותר טובה מאשר הלחץ פה. אני לא חושב שמדובר בפער גדול. זה לא נכון לקיים היום דיון שייראה חצי מחטף. מן הראוי שתאפשר לי עוד 45 ימים. 

היו"ר אברהם פורז:

	אני לא יושב עם סטופר. המשמעות של זה היא שנדון בזה רק אחרי הפגרה. אתה מאמין שיש סיכוי אמיתי?

עמיר פרץ:

	אני חושב שיש אווירה של נכונות לדבר. גם ההנהלה של חברת החשמל וגם העובדים מבינים שרב הנזק מן התועלת. החשש שלי הוא שמי שיינזק מההחלטות האלו הם דווקא העובדים החלשים, כי אחת ההצעות שההנהלה הציעה לעובדים, זה לקחת את עלות החשמל חינם, שזה כ-3%, ולהכניס אותו לבסיס השכר. אם החלטה כזאת היתה ממומשת, היא היתה גורמת למי שמרוויח 30 אלף שקל לקבל תוספת שכר שהיתה מספיקה לו לחשמל שלו ולחשמל הנוסף, ואילו למי שמרוויח 4000,5000..

היו"ר אברהם פורז:

	אפשר לתת סכום קצוב לכולם.

עמיר פרץ:

	זה לא פשוט לקבוע שאתה נותן העלאת שכר של 1000 שקל למי שמרוויח 4000 שקל.

היו"ר אברהם פורז:

	אבל אם אתה נותן סכום קצוב לכולם..

עמיר פרץ:

	אני לא מכיר ממונה על שכר שיסכים שתוסיף 1000 שקל לבסיס השכר לעובד שמרוויח 4000 שקל. 

דוד ביטון:

	אנחנו הגבלנו את עצמנו.



היו"ר אברהם פורז:

	על 24 אלף אני יודע.

אפי אושעיה:

	אני לא מסכים עם חבר הכנסת עמיר פרץ. עצם הדיון בחוק שבא לשנות מציאות של הסכמי עבודה במקום עבודה, מהווה פגיעה קשה ביחסי עבודה. אני לא נכנס לתוכן שהוא מוצדק. צריך להגביל, צריך לעשות שינויים, אבל צריך שתהיה הסכמה בתוך המערכת בין העובדים להנהלה.

היו"ר אברהם פורז:

	אבל זה לא קורה.

אפי אושעיה:

	מכיוון שזה לא קורה צריך להמשיך את ההידברות. מחר תתערער כל מערכת יחסי העבודה בישראל, וכל הסכם שייחתם בין עובדים להנהלה יבוא לכאן.

היו"ר אברהם פורז:

	התערבות בשכר מינימום זה אותו דבר. ברגע שאתה כופה על מעסיק לשלם לעובד שכר מינימום, התערבת ביחסי עבודה.

אפי אושעיה:

	שכר מינימום זה לא אותו דבר, כי המדינה יכולה להגדיר לעצמה איך היא רוצה לראות את פני החברה שלה באופן כולל. כשהמדינה קובעת שכר מינימום היא יכולה להגיע לטכנולוגיה יותר גבוהה.

היו"ר אברהם פורז:

	אבל אתה מסכים שזאת התערבות ביחסי עובד ומעביד?

אפי אושעיה:

	כן, אבל זאת התערבות מסוג אחר. גם אם החוק שלך מוצדק מבחינת העיקרון של העניין, זה לא נכון שזה ייגמר בצורה כזאת.

היו"ר אברהם פורז:

	אתה מאמין שיש סיכוי?

אפי אושעיה:

	בלית ברירה אנחנו נאלץ להסכים לבקשתו של עמיר פרץ, וזאת מכיוון שאנחנו לא רוצים להתערב ביחסי עבודה.





עמיר פרץ:

	אני תומך בעמדתך. ניסיתי לשכנע את יושב-ראש הוועדה להסיר את זה מסדר היום ולתת להנהלה ולעובדים לנהל מו"מ. ההצעה שלי אומרת שאני אנסה להביא איזה שהוא הסדר לידי הוועדה, ושהוועדה תסמוך ידיה על התוצאות של המו"מ.

אפי אושעיה:

	בלי חקיקה.

עמיר פרץ:

	כמובן.

היו"ר אברהם פורז:

	אתם יודעים שעל סדר יומה של הרשות לשירותים ציבוריים-חשמל, שמר אסוס הוא היושב-ראש שלה, עומד הנושא של העלאת תעריפי החשמל בקנה מידה לא קטן בתקופה קשה למשק. האם הנושא של העלאת התעריפים הולך להיות בימים הקרובים או בחודש מאי?

דוד אסוס:

	זה לא הולך להיות לפני סוף החודש הזה. זה מאוד תלוי מה יהיה בסוף החודש. עד סוף החודש נדע אם זה יהיה עכשיו או במאי. 

היו"ר אברהם פורז:

	מצד אחד, מעלים את התעריפים, כולל במגזר העסקי שנמצא בקשיים גדולים, ומצד שני עובדי חברת החשמל צורכים חשמל ללא הגבלה. אם אני אכתוב על זה אני אצא גיבור.

דוד ביטון:

	זה נכון גם לגבי שכר הלימוד באוניברסיטאות, גם לגבי מחיר טיסות. זה נכון לגבי כל מגזר שמקבל הטבה כלשהי.

היו"ר אברהם פורז:

	יכול להיות.

דוד ביטון:

אני חייב להסב את תשומת ליבך לעובדה שבחברת החשמל יש קרוב ל-3000 עובדים שמשתכרים גם מתחת לשכר המינימום.

היו"ר אברהם פורז:

	כולם יכתבו בעיתון שבזמן שכל המדינה משלמת יותר עבור חשמל, בחברת החשמל ממשיכים לחגוג.

דוד ביטון:

	מר פורז, למה אתה מתעקש להגדיר את זה במושגים של חגיגות? זה לא מקובל עלי.


היו"ר אברהם פורז:

	כי זה לא עובד אחרת.

דוד ביטון:

	זה מעוגן בהסכמי שכר, ביחסי עבודה. זאת הטבה שניתנת כבר קרוב ל-80 שנה. אתה יוצר דימוי שלילי כשאתה אומר את זה לעובדי חברת החשמל, שהם עובדים מסורים, שהם עובדים שמתייעלים כל שנה ב-3%. 

היו"ר אברהם פורז:

	אנחנו יודעים שאתם לא רוצים. תעזרו לחבר הכנסת פרץ למצוא מוצא.

דוד ביטון:

	אין שום בעיה. תעשה את זה במסגרת שכוללת את כל המשק, כולל את נבחרי הציבור.

היו"ר אברהם פורז:

	אם אתה אומר לי לפתור את כל הבעיות של המשק, בעצם אמרת לי לא לעשות כלום, כי אני את בעיות כל המשק לא יכול לפתור.

דוד ביטון:

	אני מציע לך לעשות גישה כוללנית.

היו"ר אברהם פורז:

	את כל בעיות המשק אני לא יכול לפתור. אני לא יכול לפתור את כל הטענות שיש לכם על שכרם של חברי הכנסת או של אחרים. אני יכול להתמודד עם הסוגייה הזאת.

אתי בנדלר:

	מבחינה משפטית הצעת החוק הזאת היא בעייתית. אנחנו צריכים לזכור שאנחנו נמצאים בעידן חוקי היסוד. זכות מכוח חוזה עבודה היא זכות מוקנית, כאשר פגיעה בזכות הזאת היא גם פגיעה בקניין. 

היו"ר אברהם פורז:

	זה נכון גם לגבי עובד חדש?

אתי בנדלר:

	הפגיעה הזאת, כפי שהיא מוצעת, היא פגיעה. היא עונה על אלמנט אחד שמאפשר פגיעה לפי פיסקת ההגבלה בחוקי היסוד שצריכה להיות לתכלית ראויה ובמידה שאינה עולה על הנדרש. השאלה היא מה התכלית בעניין הזה. אם אנחנו מדברים על שכר מינימום, אז כמו שאמר חבר הכנסת אושעיה יש את עניין פני החברה. אני חושבת שהוועדה תצטרך לדון בשאלה של התכלית של ההצעה. אם, למשל, חשמל חינם משפיע על תעריפי החשמל שכלל הצרכנים בארץ משלמים, זו יכולה להיות רמה של..

דוד ביטון:

	75 אגורות לחודש לצרכן. 

היו"ר אברהם פורז:

	זה 3 לחמניות.

אתי בנדלר:

	אני מעלה נקודות למחשבה, אני לא אומרת שזאת הנקודה.

היו"ר אברהם פורז:

	השאלה אם זאת זכות מוקנית היא שאלה ששנויה במחלוקת. 

אחמד טיבי:

	כמה ערבים עובדים בחברת החשמל? זו חברה שבאופן עקבי ארגון הפועלים שלה מתנגד  להעסקת ערבים. זה מה שאמרו לי המנהלים. השב"כ מסכים אבל אירגון הפועלים מתנגד. 

דוד ביטון:
	
	אחמד, לדעתי אתה טועה. יש ערבים בחברה.

אחמד טיבי:

	אני יודע כמה יש.

עמיר פרץ:

	אחמד, אל תכרוך את עמדתך לגבי התערבות ביחסי עבודה עם זה שצריך לפעול בכדי שערבים ישראלים יקבלו הזדמנות שווה כמו כל ישראלי אחר שמגיש מועמדות לכל חברה ממשלתית.

אחמד טיבי:

	אם הם מבקשים ממני אמפטיה  אז גם לי מותר לבקש מהם אמפטיה. 

עמיר פרץ:

	אני מתחייב לזמן דיון בינך ובין ארגון העובדים.  עד מאי נעשה את זה.

היו"ר אברהם פורז:

	השאלה אם זאת זכות מוקנית היא שאלה שנויה במחלוקת.

עמיר פרץ:

	למה?

היו"ר אברהם פורז:

	לא כתוב בהסכמים הקיבוציים שעובדי חברת החשמל רשאים לצרוך חשמל ללא הגבלה. זה נוהג שקיים. יש ויכוח עוד מימי רוטנברג אם אז הם שילמו עבור הדלק או לא. יש לי מסמכים משנות ה-30 וה-40 מוותיקים שטוענים שזאת לא זכות מוקנית. אנחנו לא הצענו לבטל לגמרי, אלא להגביל. בוודאי שאפשר להחיל את החוק על עובדים חדשים. התכלית היא ראויה, כי כל עלות נוספת לחברה באיזה שהוא מקום מתגלגלת. יכול להיות שהעלות היא קטנה, אבל יש בזה עניין ערכי.

אתי בנדלר:

	כל מה שאני עושה בשלב זה זה להצביע על נקודות שאני חושבת שהוועדה תצטרך לדון בהן. ייתכן שהתשובות תהיינה מספקות ויאפשרו בדרך זו או אחרת לקדם חקיקה. אין ספק שצריך לדון בתכלית ובמידתיות. יתכן שהתשובה היא להחיל את זה רק לגבי עובדים חדשים, אם בכלל.

היו"ר אברהם פורז:

	פיסקה 2(2) מדברת על עובדים חדשים. רבותי, אני נעתר לבקשתו של חבר הכנסת עמיר פרץ. אנחנו נקיים את ההצבעה בתחילת מאי, בתקווה שלא יהיה צורך בהצבעה. עמיר, אם תבוא אלינו בפתרונות שאינם מחייבים הצבעות אני אשמח. אני מאוד מודה לכם.

אחמד טיבי:

	רשמנו לפנינו את הבטחתו של עמיר פרץ.

הישיבה ננעלה בשעה 9:00







 















